**ΤΑΥΤΟΤΗΤΑ ΤΟΥ ΣΧΟΛΕΙΟΥ: ΗΜΕΡΗΣΙΟ ΓΥΜΝΑΣΙΟ ΠΟΛΥΚΑΡΠΙΟΥ**

**ΔΙΕΥΘΥΝΣΗ: ΠΟΛΥΚΑΡΠΙΟ ΑΛΜΩΠΙΑΣ: Τ.Κ. 58400**

**ΚΩΔΙΚΟΣ ΣΧΟΛΕΙΟΥ (ΥΠAIΘ): 3811010**

**ΤΗΛΕΦΩΝΟ: 23840 31372**

**e-mail:** **mail@gym-polyk.pel.sch.gr**

**ΙΣΤΟΣΕΛΙΔΑ: -**

**ΔΙΕΥΘΥΝΤΗΣ ΣΟΛΙΚΗΣ ΜΟΝΑΔΑΣ: ΠΑΥΛΙΔΗΣ ΧΑΡΑΛΑΜΠΟΣ ΠΕ11**

**ΑΝΑΠΛΗΡΩΤΡΙΑ ΔΙΕΥΘΥΝΤΡΙΑ: ΒΑΔΑ ΒΑΣΙΛΙΚΗ ΠΕ05**

**ΠΡΟΕΔΡΟΣ ΣΥΛΛΟΓΟΥ ΓΟΝΕΩΝ & ΚΗΔΕΜΟΝΩΝ: ΤΣΑΡΚΝΙΑ ΠΑΝΑΓΙΩΤΑ**

 **ΣΧΟΛΙΚΟ ΕΤΟΣ 2020-2021**

 **ΠΛΑΙΣΙΟ ΟΡΓΑΝΩΣΗΣ ΣΧΟΛΙΚΗΣ ΖΩΗΣ**

**Εισαγωγικά**

Με τον όρο ΠΛΑΙΣΙΟ ΟΡΓΑΝΩΣΗΣ ΣΧΟΛΙΚΗΣ ΖΩΗΣ ή «Κανονισμός λειτουργίας σχολείου» νοείται ένα σύνολο όρων και κανόνων που αποτελούν προϋποθέσεις για να πραγματοποιείται εύρυθμα, μεθοδικά και αποτελεσματικά το έργο του σχολείου. Οι συνθήκες αυτές πρέπει να αποβλέπουν στη διαμόρφωση ενός παιδαγωγικού και διδακτικού κλίματος το οποίο θα εξασφαλίζει τη συνεργασία των μελών της σχολικής κοινότητας, με ηρεμία και αλληλοβοήθεια, δημιουργώντας ένα κλίμα αμοιβαίου σεβασμού και κατανόησης ανάμεσα στα μέλη.

Τη φετινή σχολική «αναγκαζόμαστε» να εναρμονίσουμε τον εσωτερικό κανονισμό λειτουργίας του σχολείου με μη φιλικούς στην παιδαγωγική και διδακτική διαδικασία όρους της πανδημίας του κορωνοϊού. Η εσωτερική οργάνωση της σχολικής ζωής οφείλει να εκπαιδεύει και να διαπαιδαγωγεί σύμφωνα με τα πρότυπα και τις ανάγκες της δημοκρατικής κοινωνίας, συμπεριλαμβάνοντας κανόνες, όρια, κατανομή ρόλων και ευθυνών και ιεραρχική διάρθρωση της ομάδας, στοιχεία κάθε δημοκρατικά οργανωμένης κοινωνίας.

Οι μαθητές/τριες έχουν το δικαίωμα να απαιτούν σεβασμό και να τους δίδετε η δυνατότητα να αναπτύσσουν δημιουργικές πρωτοβουλίες. Δικαιούνται ελευθερίας, η οποία με τη σειρά της γεννά αίσθημα ασφάλειας και υπευθυνότητα. Παράλληλα, η σχολική κοινότητα «απαιτεί» τη συνεισφορά τους στην ομαλή λειτουργία του σχολείου. Οι μαθητές/τριες προσέρχονται στο σχολείο έχοντας διαφορετική αφετηρία, μεταφέροντας στις αποσκευές τους διαφορετικό πνευματικό και συναισθηματικό φορτίο. Αυτή η διαφορετικότητα έχει κυρίως οικογενειακή προέλευση, αλλά στην πορεία προστίθεται και η ευρύτερη επίδραση του κοινωνικού, φυσικού και σχολικού περιβάλλοντος. Η επίδραση αυτή ασκείται με πολλούς τρόπους, άμεσα και έμμεσα, συστηματικά ή διάχυτα. Γι’ αυτό, στο περιεχόμενο της σχολικής ζωής περιλαμβάνονται στοιχεία και δραστηριότητες που καλλιεργούν στους αυριανούς πολίτες το αίσθημα της ελευθερίας, την υπευθυνότητα, την ενεργή συμμετοχή, την κοινωνική ευαισθησία και ευθύνη.

**Θέματα υγείας**

Στο πλαίσιο της διασφάλισης της υγείας των μαθητών, των εκπαιδευτικών και των μελών της εκπαιδευτικής κοινότητας και με βάση τις οδηγίες της πολιτείας τηρείται πρωτόκολλο που έχει ως στόχο την ελαχιστοποίηση της πιθανότητας διασποράς του κορωνοϊού. Συγκεκριμένα τηρούνται τα παρακάτω μέτρα:

* Υποχρεωτική η χρήση προστατευτικής μάσκας (υφασμάτινης ή απλής

χειρουργικής) στους εσωτερικούς χώρους για όλους, εκπαιδευτικούς, μαθητές και επισκέπτες (μαθητής που δεν τηρεί τις υποχρεώσεις του ως προς την υποχρεωτική χρήση μάσκας, δεν του επιτρέπεται η είσοδος στη σχολική τάξη, λαμβάνει απουσία και παραμένει σε ειδικό χώρο, με τήρηση όσο το δυνατόν επαρκούς απόστασης και των λοιπών μέτρων προστασίας, μέχρι την παραλαβή του από τους γονείς/κηδεμόνες του).

* Αποφυγή συγχρωτισμού των μαθητών (με ανάλογη διαμόρφωση τρόπου

και χρόνου διαλειμμάτων).

* Τακτικός καθαρισμός των χεριών με χρήση νερού και σαπουνιού ή με

αλκοολούχο αντισηπτικό διάλυμα (σε κάθε αίθουσα υπάρχει αλκοολούχο διάλυμα για αυτόν τον σκοπό).

* Καλός αερισμός των αιθουσών, καθαριότητα χώρων και τακτική

εφαρμογή απολυμαντικού σε επιφάνειες.

* Αποφυγή επίσκεψης στο σχολείο γονέων και κηδεμόνων όταν αυτό δεν

είναι απολύτως απαραίτητο.

* Τα παιδιά και οι εκπαιδευτικοί που εμφανίζουν πυρετό ή/και άλλα

συμπτώματα συμβατά με λοίμωξη COVID-19 δεν προσέρχονται στο σχολείο. Συστήνεται προς τους γονείς ο έλεγχος των παιδιών για ενδεχόμενη εμφάνιση συμπτωμάτων (ίσως και με θερμομέτρηση) πριν την αναχώρησή τους από το σπίτι.

* Στην περίπτωση εμφάνισης κρούσματος COVID-19 ο μαθητής ή ο

εκπαιδευτικός τίθεται σε καραντίνα σύμφωνα με τις οδηγίες του ΕΟΔΥ και ακολουθεί επιδημιολογική διερεύνηση και ιχνηλάτηση όλων των πιθανών επαφών του κρούσματος. Οι μαθητές του τμήματος και οι εκπαιδευτικοί που διδάσκουν στο συγκεκριμένο τμήμα θα παραμένουν σπίτια τους, με οδηγίες για στενή παρακολούθηση της υγείας τους και εφόσον δεν εκδηλώσουν κάποιο ύποπτο σύμπτωμα, θα επιστρέψουν μετά από 14 ημέρες.

* Μαθητές που ανήκουν σε ευπαθή ομάδα, όπως αυτές ορίζονται στο

Άρθρο 8 της Δ1α/ΓΠ. Οικ .55339 (ΦΕΚ 378/τχ Β΄/08-09-2020) εγκυκλίου – μετά την προσκόμιση ιατρικής βεβαίωσης – δεν προσέρχονται στο σχολείο και παρακολουθούν τα μαθήματα μέσω σύγχρονης και ασύγχρονης εξ αποστάσεως εκπαίδευσης.

Τέλος είναι ιδιαίτερα σημαντικό, οι γονείς να ενημερώνουν άμεσα τη Δ/νση του Σχολείου για οποιοδήποτε θέμα υγείας των παιδιών τους ή για πιθανές μαθησιακές και γενικότερες δυσκολίες. Ακόμη, να αναφέρουν τυχόν άλλα στοιχεία που κατά την κρίση τους πρέπει να λαμβάνονται υπόψη ώστε να εξασφαλίζεται η υγεία και η ασφάλεια των παιδιών τους κατά την παραμονή τους στους σχολικούς χώρους. Υπενθυμίζεται ότι οι μαθητές/τριες της Α΄ Τάξης (και όσοι άλλοι δεν προσκόμισαν ως τώρα) πρέπει να προσκομίσουν το συντομότερο δυνατό το Ατομικό Δελτίο Υγείας, υπογεγραμμένο από γιατρό.

**Α. ΛΕΙΤΟΥΡΓΙΑ**

* Οι μαθητές είναι υποχρεωμένοι να σέβονται και να τηρούν το ωράριο του

καθημερινού προγράμματος, την ώρα έναρξης των μαθημάτων και κάθε άλλης σχολικής εκδήλωσης (πρωινή προσευχή, εορταστικές εκδηλώσεις, εκπαιδευτικές εξορμήσεις, εκδρομές κ.ά.). Το σχολείο λειτουργεί τις ώρες 8:20’π.μ. έως 14:00 μ.μ. σύμφωνα με το ωρολόγιο πρόγραμμα. Οι μαθητές προσέρχονται έγκαιρα στο χώρο του σχολείου, να παρευρίσκονται στην πρωινή συγκέντρωση και προσευχή και να συντάσσονται με ησυχία και τάξη (αλλόθρησκοι και ετερόδοξοι μαθητές έχουν δικαίωμα να μη μετέχουν στην πρωινή προσευχή, οφείλουν όμως να βρίσκονται στον χώρο του σχολείου όσο αυτή διαρκεί και να σέβονται την ιερότητα της στιγμής).

* Σε περίπτωση μη έγκαιρης προσέλευσης, οι μαθητές προσέρχονται στο Γραφείο της Δ/νσης του Σχολείου, αναφέρουν την αιτία της καθυστέρησης, την οποία οφείλει να επιβεβαιώνει ο γονέας/κηδεμόνας. Η απουσία τους σημειώνεται στο απουσιολόγιο.
* Η απουσία από τα μαθήματα δικαιολογείται μόνο όταν συντρέχει σοβαρός λόγος (ασθένεια, έκτακτα οικογενειακά γεγονότα κ.ά.).
* Για κάθε διδακτική ώρα υπολογίζεται μία (1) απουσία. Η απουσία καταχωρίζεται από τον απουσιολόγο στο ημερήσιο δελτίο απουσιών κάθε διδακτική ώρα και επιβεβαιώνεται με την υπογραφή του εκπαιδευτικού. Οι απουσιολόγοι (ορίζονται από το Σχολείο), είναι υπεύθυνοι για το Βιβλίο Ύλης και το Απουσιολόγιο, τα οποία είναι δημόσια έγγραφα. Τα παραλαμβάνουν κάθε πρωί από το Γραφείο των εκπαιδευτικών, καταχωρίζουν προσεκτικά τις απουσίες με τις αναγκαίες, αν χρειαστεί, παρατηρήσεις και τα επιστρέφουν στο Γραφείο (Απουσιολόγιο και Βιβλίο Ύλης) την τελευταία διδακτική ώρα

\*Η παραποίηση απουσιολογίου, βεβαιώσεων ή άλλων εγγράφων, αποτελεί σοβαρότατο παράπτωμα και επιφέρει σοβαρές συνέπειες.

* Οι μαθητές παραμένουν στην αίθουσα διδασκαλίας ή το χώρο διδασκαλίας (λ.χ. αυλή για το μάθημα της Φ.Α.) κατά τη διάρκεια του μαθήματος και αποχωρούν μόνο με την άδεια του εκπαιδευτικού τους.
* Κατά τη διάρκεια του διαλείμματος οι αίθουσες κλειδώνουν με ευθύνη του/της εκπαιδευτικού που είχε μάθημα τη συγκεκριμένη ώρα και οι μαθητές/τριες βγαίνουν στο προαύλιο.

**Β. ΦΟΙΤΗΣΗ**

* Όλοι οι μαθητές παραμένουν στο σχολείο στη διάρκεια των μαθημάτων τους. Αποχωρούν από το σχολείο μόνο αν υπάρχει σοβαρός λόγος (λ.χ. υγείας) και αφού ενημερώσουν και λάβουν άδεια από τον εκπαιδευτικό του μαθήματος και το Δ/ντή. Η αναίτια απουσία από διδακτική ώρα αποτελεί παράπτωμα και ελέγχεται πειθαρχικά από τον Διευθυντή του Σχολείου, σύμφωνα με τις αποφάσεις του Συλλόγου των Διδασκόντων για το θέμα αυτό.
* Εάν κάποιος μαθητής επιθυμεί λόγω ασθένειας, είτε για κάποιο προσωπικό του λόγο να φύγει από το Σχολείο κατά τη διάρκεια της λειτουργίας του, ειδοποιείται ο κηδεμόνας του να τον παραλάβει από το Σχολείο.
* Όταν χτυπάει το κουδούνι για μάθημα οι μαθητές προσέρχονται έγκαιρα στην αίθουσα διδασκαλίας. Έτσι, αποφεύγονται συμπεριφορές όπως η προσέλευσή τους κατά τη διάρκεια του μαθήματος ή η διακοπή της διδασκαλίας εξαιτίας της καθυστέρησής τους. Τρόφιμα κλπ. καταναλώνονται στο διάλειμμα, με τη λήξη του οποίου ξεκινάει η άμεση επιστροφή στην τάξη. Σε περίπτωση αργοπορίας προέλευσης στην τάξη ή αυθαίρετης απουσίας, ιδιαίτερα σε ενδιάμεση ώρα διδασκαλίας, η απουσία χαρακτηρίζεται αδικαιολόγητη και ελέγχεται πειθαρχικά.
* Σε περίπτωση απουσίας εκπαιδευτικού οι μαθητές περιμένουν έξω από την αίθουσα διδασκαλίας, ήσυχοι, σεβόμενοι το μάθημα που έχει ξεκινήσει σε διπλανές τάξεις, μέχρι να ενημερωθούν από τον Διευθυντή.
* Σε περίπτωση απουσίας από το σχολείο για οποιονδήποτε λόγο, οι μαθητές/τριες οφείλουν να πληροφορούνται τις διδαχθείσες ενότητες, τις ανατεθείσες εργασίες κλπ. και να προετοιμάζονται ανάλογα για την ευχερέστερη και αποδοτικότερη παρακολούθηση του επόμενου μαθήματος.

**Γ. ΜΑΘΗΣΗ**

* Οι ωριαίες γραπτές δοκιμασίες και τα τεστ κατά τη διάρκεια της σχολικής χρονιάς έχουν στόχο την εμπέδωση της ύλης και εξετάζουν σημαντικές διδακτικές ενότητες. Οι ωριαίες γραπτές δοκιμασίες γίνονται χωρίς προειδοποίηση. Καλύπτουν την ύλη ευρύτερης ενότητας υπό τον όρο ότι προηγήθηκε στο προηγούμενο μάθημα σχετική ανακεφαλαίωση. Επιτρέπεται μόνο *μία* ωριαία δοκιμασία την ημέρα και μόνο τρεις την εβδομάδα.
* Κατά τη διεξαγωγή οποιουδήποτε διαγωνίσματος οι μαθητές στηρίζονται αποκλειστικά στις δικές τους γνώσεις και δυνατότητες και πειθαρχούν στις υποδείξεις των εκπαιδευτικών χωρίς να δυστροπούν. Η απόπειρα αντιγραφής με οποιοδήποτε τρόπο τιμωρείται με αφαίρεση του γραπτού. Στην περίπτωση αυτή ο μαθητής βαθμολογείται με μηδέν και ελέγχεται πειθαρχικά.
* Οι μαθητές με ειδικές εκπαιδευτικές ανάγκες, όπως δυσλεξία, μόνιμη ή προσωρινή σωματική βλάβη κ.λπ., έχουν τη δυνατότητα αντικατάστασης της γραπτής από προφορική εξέταση, εφόσον προσκομίσουν τα απαραίτητα δικαιολογητικά.

**Δ. ΣΥΜΠΕΡΙΦΟΡΑ ΜΑΘΗΤΩΝ**

* Το διάλειμμα είναι χρόνος παιχνιδιού και ανάπτυξης κοινωνικών σχέσεων, αλλά και χρόνος ικανοποίησης σωματικών αναγκών.
* Ιδιαίτερη προσοχή απαιτείται στη συμπεριφορά των μαθητών στα διαλείμματα για λόγους πρόληψης ατυχημάτων.
* Είναι αυτονόητο και κοινός στόχος όλων μας ότι οι μαθητές σέβονται το σχολικό χώρο και διατηρούν το ήπιο σχολικό κλίμα. Τις σχέσεις μεταξύ των μαθητών τις διέπει ο σεβασμός, η αξιοπρέπεια και η ευγένεια. Ασυμβίβαστα προς τη μαθητική ιδιότητα είναι η χειροδικία και ο απρεπής αστεϊσμός, ο εμπαιγμός και γενικά κάθε ενέργεια που ξεπερνά τα όρια της αξιοπρέπειας και του σεβασμού των άλλων.
* Κατά την είσοδο, την έξοδο και την παραμονή στην αυλή την ώρα των διαλειμμάτων οι μαθητές εποπτεύονται από εφημερεύοντες εκπαιδευτικούς.
* Οι μαθητές παίζουν και χαίρονται και για οποιοδήποτε πρόβλημα αντιμετωπίζουν παραμένουν ήρεμοι κι απευθύνονται στους εφημερεύοντες εκπαιδευτικούς που βρίσκονται στο προαύλιο.
* Οι μαθητές παρακολουθούν και συμμετέχουν ενεργά στην καθημερινή διδακτική διαδικασία χωρίς να παρακωλύουν το μάθημα, σεβόμενοι το δικαίωμα των συμμαθητών τους για μάθηση. Φέρνουν μαζί τα βιβλία τους και μόνο ό,τι χρειάζεται για τη σχολική εργασία τους.
* Η καθημερινή εργασία που ανατίθεται σ εα αυτούς για το σπίτι και που είναι επανάληψη, συμπλήρωμα ή προέκταση της εργασίας στην τάξη, ετοιμάζεται από τον μαθητή με συνέπεια και υπευθυνότητα. Οι μαθητές έχουν οργανωμένα και τακτικά τα τετράδια και τις σημειώσεις τους.
* Αντικείμενο σεβασμού θα πρέπει να αποτελούν και τα σχολικά βιβλία, τα οποία οι μαθητές/τριες φροντίζουν να διατηρούν σε πολύ καλή κατάσταση, ακόμη κι όταν ένα βιβλίο θεωρείται κατώτερο των προσδοκιών τους, καθώς αποτελεί πνευματικό δημιούργημα, για το οποίο η πολιτεία δαπάνησε χρήματα που έδωσαν οι φορολογούμενοι πολίτες. Συνεπώς, το σεβόμαστε και το προστατεύουμε.
* Στις σχολικές εκδηλώσεις και κατά τις εξόδους από το σχολείο, οι μαθητές υπακούουν στους συνοδούς εκπαιδευτικούς και συμπεριφέρονται με ευγένεια και ευπρέπεια. Μαθητής ή μαθήτρια που με τη συμπεριφορά τους παραβαίνουν τις αρχές του σχολείου και τις υποδείξεις των συνοδών καθηγητών έχουν συνέπειες (πειθαρχικές κυρώσεις ανάλογες της σοβαρότητας του παραπτώματος) \*Οι μαθητές είναι υποχρεωμένοι να συμμετέχουν σε όλες τις εκδηλώσεις που οργανώνει το Σχολείο.
* Ο σεβασμός προς το φυσικό περιβάλλον, τα περιουσιακά στοιχεία του Σχολείου και την περιουσία των άλλων είναι από τις βασικότερες υποχρεώσεις των μαθητών. Φροντίζουν λοιπόν να διατηρούν τους χώρους καθαρούς, να πετούν τα σκουπίδια στα καλάθια απορριμμάτων, να διατηρούν πεντακάθαρα τα θρανία και τους τοίχους και να προστατεύουν σημεία και υλικά που αξιοποιούνται για ποιοτική διδασκαλία (έπιπλα, εποπτικό υλικό, ηλεκτρονικοί υπολογιστές κ.ά.). Η φθορά της σχολικής περιουσίας είτε σκοπίμως είτε από αμέλεια αποτελεί ουσιαστικά αντικοινωνική συμπεριφορά και υποβαθμίζει το σχολικό περιβάλλον. Η αναγραφή συνθημάτων, συμβόλων, άσεμνων λέξεων ή φράσεων στους τοίχους του σχολείου δημιουργεί ένα περιβάλλον αντιαισθητικό που προσβάλλει όλους μας. Κάθε μαθητής είναι υπεύθυνος για οποιαδήποτε φθορά προκαλέσει στη σχολική περιουσία και ελέγχεται πειθαρχικά όπως και για τα παραπάνω. Παράλληλα, οι γονείς του οφείλουν να αποκαταστήσουν τη ζημιά σύμφωνα με την απόφαση του Συλλόγου Διδασκόντων.
* Οι μαθητές/τριες συμπεριφέρνονται με ευπρέπεια, σεβασμό και ευγένεια προς το Εκπαιδευτικό προσωπικό, τους συμμαθητές τους καθώς και προς όλα τα πρόσωπα που βοηθούν στο έργο του Σχολείου (καθαρίστρια, υπεύθυνο κυλικείου κ.ά.).
* Τηρούνται, από όλους, οι κανόνες υγιεινής στους κοινόχρηστους χώρους, κυρίως στις βρύσες και τις τουαλέτες. Οι βοηθητικοί χώροι, τουαλέτες κλπ. διατηρούνται καθαροί για λόγους υγείας. Οι μαθητές κάνουν σωστή χρήση των τουαλετών, ρίχνουν τα χαρτιά καθαριότητας στους κάδους, τραβούν το καζανάκι και πλένουν τα χέρια τους. Χρησιμοποιούν και επισκέπτονται μόνο τις τουαλέτες του ίδιου φύλου (αγόρια των αγοριών, κορίτσια των κοριτσιών).
* Χώρος διαλείμματος είναι η περιοχή μπροστά από την κεντρική είσοδο του σχολείου και η οποία επιτηρείται από τους εφημερεύοντες εκπαιδευτικούς. Ο χώρος πίσω από την κεντρική είσοδο του σχολείου χρησιμοποιείται μόνο σε ειδικές περιπτώσεις και με την εποπτεία από τους εφημερεύοντες καθηγητές.
* Όλοι διατηρούν την καθαριότητα μέσα και έξω από το κτήριο, ενώ ρίχνουν τα απορρίμματα στους ειδικούς κάδους και τα καλάθια που βρίσκονται στο κτήριο και τον προαύλιο χώρο. Για λόγους υγιεινής το κυλικείο προσεγγίζεται μόνο εξωτερικά.
* Οι μαθητές θα πρέπει να έχουν ευπρεπή και ανεπιτήδευτη εμφάνιση, που να ταιριάζει στην ηλικία τους και το σχολικό περιβάλλον, αποφεύγοντας εκκεντρικότητες στο ντύσιμό τους και μέσα από αυτό προκλήσεις ανεπιθύμητης συμπεριφοράς.
* Οι μαθητές/τριες, έξω από το σχολείο, διατηρούν την μαθητική τους ιδιότητα, συμπεριφερόμενοι με τρόπο που αναδεικνύει τα χαρίσματά τους και την παιδεία που δέχονται στο σχολείο. Παρόμοια συμπεριφέρονται και σε εκδηλώσεις οι οποίες γίνονται στο όνομα του σχολείου (π. χ. χοροί, εκδρομές, σχολικοί αγώνες).
* Οι μαθητές αφήνουν στο σπίτι τους είδη αξίας, περιττά χρήματα και επικίνδυνα αντικείμενα.
* Δεν επιτρέπεται η κατοχή και η χρήση των κινητών τηλεφώνων στο σχολείο (Γ2/132328/7-12-2006 απόφαση του ΥΠ.Π.Ε.Θ), ούτε να φέρνουν ή να χρησιμοποιούν στον σχολικό χώρο οποιαδήποτε άλλη συσκευή που διαθέτει σύστημα επεξεργασίας δεδομένων εικόνας και ήχου (π.χ. ρολόι ή στυλό). Σε περίπτωση ανάγκης μπορούν να εξυπηρετούνται από το τηλέφωνο του σχολείου. Στην εξαιρετική περίπτωση που ο μαθητής έχει στην κατοχή του κινητό τηλέφωνο, υποχρεούται, καθ’ όλη τη διάρκεια της παραμονής του εντός του σχολικού χώρου, να το έχει εκτός λειτουργίας και μέσα στην τσάντα του. Κινητό που χρησιμοποιείται από μαθητή ή είναι σε κοινή θέα κατά τη διάρκεια του ημερήσιου προγράμματος, αφαιρείται από τον μαθητή, φυλάσσεται στο γραφείο του Διευθυντή και παραδίδεται μόνο στον Κηδεμόνα του, ενώ ο μαθητής ελέγχεται πειθαρχικά.
* Στα Εργαστήρια (Φυσικών Επιστημών, Πληροφορικής) οι μαθητές εισέρχονται μόνο με την παρουσία του υπεύθυνου εκπαιδευτικού. Χρησιμοποιούν με ιδιαίτερη προσοχή και υπευθυνότητα τα όργανα, τις συσκευές και τους υπολογιστές, τηρούν με σχολαστικότητα τις οδηγίες του διδάσκοντος και τους κανόνες ασφάλειας του εργαστηρίου.
* Το κάπνισμα στους χώρους του σχολείου απαγορεύεται.
* Οι μαθητές επιδίδουν οπωσδήποτε στους γονείς τους τις γραπτές ανακοινώσεις που τους αποστέλλει το σχολείο, έτσι ώστε να βρίσκονται σε συνεχή επικοινωνία και συνεργασία με αυτό. Οι γονείς ενημερώνονται για την όποια παρεκκλίνουσα συμπεριφορά των παιδιών τους και για τις συνέπειες που ακολουθούν.
* Οι εκπαιδευτικοί δέχονται τους γονείς σε συγκεκριμένες ημέρες και ώρες, για τις οποίες τους ενημερώνει το σχολείο με σχετικό έντυπο.
* Τέλος, οι μαθητές έχουν υποχρέωση να τηρούν τον Κανονισμό του Σχολείου. Τα θέματα που ανακύπτουν και δεν προβλέπονται στον παρόντα κανονισμό αντιμετωπίζονται κατά περίπτωση από το Διευθυντή και το Σύλλογο των Διδασκόντων, σύμφωνα με την εκπαιδευτική νομοθεσία.

**Ε. ΥΠΟΧΡΕΩΣΕΙΣ ΚΑΘΗΓΗΤΩΝ**

* Οι εκπαιδευτικοί προσέρχονται στο σχολείο έγκαιρα πριν από την έναρξη της διδασκαλίας των μαθημάτων τους, εφαρμόζουν το ωρολόγιο πρόγραμμα και σέβονται την ώρα έναρξης και λήξης των μαθημάτων.
* Συνεργάζονται με τους μαθητές, σέβονται την προσωπικότητά τους, καλλιεργούν και εμπνέουν σ' αυτούς, κυρίως με το παράδειγμά τους, σωστή συμπεριφορά, τις αρχές και το πνεύμα αλληλεγγύης και συλλογικότητας.
* Έχουν την ευθύνη της επιτήρησης και της προστασίας των μαθητών και επιμελούνται την καθαριότητα των σχολικών χώρων και ό,τι άλλο σχετίζεται με την υγιεινή και την ασφάλειά τους.
* Εισέρχονται στην αίθουσα μαζί τους και εξέρχονται μετά την αποχώρησή τους. Παρίστανται στο χώρο συγκέντρωσης των μαθητών κατά την έναρξη λειτουργίας του σχολικού ωραρίου και κάθε φορά που ο Σύλλογος των Διδασκόντων απευθύνεται στο σύνολο των μαθητών.
* Μεριμνούν για τη δημιουργία κλίματος αρμονικής συνεργασίας, συνεχούς και αμφίδρομης επικοινωνίας με τους γονείς/κηδεμόνες των μαθητών και τους ενημερώνουν για τη φοίτηση, τη διαγωγή και την επίδοση των παιδιών τους.
* Τηρούν στάση αξιοκρατική και δίκαιη απέναντι σε όλους τους μαθητές του σχολείου και αντιμετωπίζουν με προσοχή και σοβαρότητα οποιοδήποτε πρόβλημα ή θέμα προκύψει από αυτούς.

Θέματα που ανακύπτουν και δεν προβλέπονται από τον παραπάνω κανονισμό, αντιμετωπίζονται από τον Διευθυντή και τον Σύλλογο Διδασκόντων/ουσών, σύμφωνα με τις αρχές της παιδαγωγικής επιστήμης και την εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

Το παραπάνω πλαίσιο οργάνωσης σχολικής ζωής συντάχτηκε από τους:

1. Διευθυντή σχολικής μονάδας
2. Σύλλογο διδασκόντων
3. Εκπροσώπους μαθητικής κοινότητας (15μελές) (Δόθηκε αντίγραφο)
4. Σύλλογο γονέων & κηδεμόνων (Δόθηκε αντίγραφο)
5. Εκπρόσωπο του Δήμου Αλμωπίας (Δόθηκε αντίγραφο)

και επικαιροποιήθηκε με την υπ. αριθ.: 30/11-03-2021 πράξη του Συλλόγου Διδασκόντων.

ΠΟΛΥΚΑΡΠΙΟ 12-03-2021

Ο ΔΙΕΥΘΥΝΤΗΣ ΤΟΥ ΣΧΟΛΕΙΟΥ



 Ο Σ.Ε.Ε Ο Δ/ΝΤΗΣ ΕΚΠΑΙΔΕΥΣΗΣ



ΡΑΠΤΗΣ ΓΕΩΡΓΙΟΣ ΜΠΑΧΑΡΑΚΗΣ ΘΩΜΑΣ

ΗΜΕΡΟΜΗΝΙΑ: 19/3/2021 ΗΜΕΡΟΜΗΝΙΑ:

Πηγές

• Ν. 4692/2020, «Αναβάθμιση του Σχολείου και άλλες διατάξεις» (ΦΕΚ 111/Α/12-6-2020)

• Ν. 1566/1985 (ΦΕΚ 167/Α/30-9-1985)

• Αριθμ. 79942/ΓΔ4/31-5-2019 «Εγγραφές, μετεγγραφές, φοίτηση και θέματα οργάνωσης της σχολικής ζωής στα σχολεία της δευτεροβάθμιας εκπαίδευσης» (ΦΕΚ 2005/Β/31-5-2019)

• Φ.353.1/324/105657/Δ1/16-10-2002 (ΦΕΚ 1340/Β/16-10-2002)

